b'\n_START_ARTICLE_\nPalatul J\xc3\xb3sika din Cluj-Napoca\n_START_SECTION_\nIstoric\n_START_PARAGRAPH_\nIni\xc8\x9bial pe acest loc s-a aflat Casa Kakas [\'k\xc9\x94k\xc9\x94\xc8\x99], care a ad\xc4\x83postit \xc3\xaen secolul XVI principii Transilvaniei. De aici Sigismund B\xc3\xa1thory a asistat \xc3\xaen 1594 la execu\xc8\x9bia membrilor partidei filoturce\xc8\x99ti. Cl\xc4\x83direa a devenit re\xc8\x99edin\xc8\x9ba lui Anton J\xc3\xb3sika (Antal J\xc3\xb3sika), comitele Clujului, la mijlocul secolului al XVIII-lea, cl\xc4\x83direa av\xc3\xa2nd atunci doar un etaj. \xc3\x8en 1828, cl\xc4\x83direa a fost ref\xc4\x83cut\xc4\x83 de J\xc3\xa1nos J\xc3\xb3sika, guvernatorul Transilvaniei, c\xc4\x83p\xc4\x83t\xc3\xa2nd \xc3\xaenf\xc4\x83\xc8\x9bi\xc8\x99area de ast\xc4\x83zi. Cu aceast\xc4\x83 ocazie cl\xc4\x83direa a fost \xc3\xaenal\xc8\x9bat\xc4\x83 cu etajul II, iar etajul deasupra aripii din curte a fost ridicat ulterior, \xc3\xaen perioada 1864-1865. La etajul I a func\xc8\x9bionat Cazinoul maghiar din Cluj, iar \xc3\xaen perioada 1880-1902 Tabla regeasc\xc4\x83. Cl\xc4\x83direa a mai ad\xc4\x83postit de-a lungul timpului Palatul de Justi\xc8\x9bie, Curtea de Apel \xc8\x99i Biblioteca Facult\xc4\x83\xc8\x9bii de Medicin\xc4\x83._NEWLINE_Palatul apar\xc8\x9bine stilului neoclasicist. Elementul caracteristic \xc3\xaen fa\xc8\x9bad\xc4\x83 este porticul sobru cu coloanele dorice dublate \xc3\xaen perete de pila\xc8\x99tri, sus\xc8\x9bin\xc3\xa2nd un amplu balcon de fier forjat. Atica poart\xc4\x83 inscrip\xc8\x9bia MDCCCXXVIII (1828), anul renov\xc4\x83rii cl\xc4\x83dirii._NEWLINE_Pe fa\xc8\x9bada cl\xc4\x83dirii este montat\xc4\x83 o placu\xc8\x9b\xc4\x83 ce aminte\xc8\x99te c\xc4\x83: "\xc3\x8en aceast\xc4\x83 cl\xc4\x83dire, unde a activat Partidul Social Democrat, a avut loc la 3 noiembrie 1918 Adunarea de Constituire a G\xc4\x83rzii Na\xc8\x9bionale Rom\xc3\xa2ne din Ardeal"'